да получи информацията, необходима за целите на разследването.
 (19)
 Също така Комисията прикани респондентите, предоставили на Bloomberg информация за цените на кристалните силициеви фотоволтаични модули, да се представят, да предоставят на Комисията информацията, която са предоставили на Bloomberg, и да изложат становищата си във връзка с преразглеждането.
 (20)
 Заинтересованите страни имаха възможност да изложат становищата си относно започването на разследването и да поискат да бъдат изслушани от Комисията и/или от служителя по изслушванията в хода на търговските процедури.
 6. Отговори на въпросника и посещения за проверка на място
 (21)
 Комисията получи отговор на въпросника от Bloomberg. Освен това Комисията получи становища от няколко от респондентите, предоставили на Bloomberg информация за цените на модулите, а редица заинтересовани страни от Съюза и извън него заявиха интерес по отношение на преразглеждането.
 (22)
 Комисията потърси и провери цялата информация, която счете за необходима за провеждане на преразглеждането. Бяха извършени проверки на място в помещенията на Bloomberg в Цюрих, Швейцария, и в Хонконг, специален административен район Хонконг, Китай.
 7. Разследване
 (23)
 Комисията проучи дали прилаганото референтно ниво все още дава надеждна представа за развитието на цените на модулите, и, следователно, дали то все още служи на формулираните в действащите мерки цели.
 7.1. Прилагано референтно ниво и негови подсерии
 (24)
 Прилаганото референтно ниво е ценова серия „Общи средни“, която се състои от отчетените цени на модулите на световно равнище при незабавна доставка. Също така Bloomberg публикува две подсерии на ценовата серия „Общи средни“ относно цените на модулите при незабавна доставка, които са от значение за настоящото разследване, а именно:
 а)
 подсерията „Средни за Китай“, в която се вземат предвид цените, докладвани от китайските респонденти; както и
 б)
 подсерията „Средни международни“, в която се вземат предвид всички останали докладвани цени.
 (25)
 Данните за тези ценови серии и подсерии обикновено се събират и публикуват всяка седмица. Всички серии се публикуват в щатски долари. Всички котировки се проверяват редовно от специалистите на Bloomberg в сектора на соларните изделия, които могат да поискат разяснение по дадена котировка от всеки респондент, който често подава данни извън обхвата на определени граници или изглежда, че се опитва да повлияе на крайните резултати.
 (26)
 За да изчисли средната цена за седмица, Bloomberg трябва да получи най-малко три котировки. Ако даден респондент подаде няколко оферти, Bloomberg извежда усреднени стойности и отчита котировките като една.
 (27)
 За да се предотврати подаването на необичайно високи или необичайно ниски котировки, Bloomberg автоматично отбелязва всички котировки, които са с повече от 20 % над или под средната стойност за избрания период, за разглеждане от анализаторите, които могат да поискат разяснения от участника. От своя страна анализаторите решават дали да включат котировката. След това се изчислява средната стойност за останалите котировки.
 (28)
 Всички респонденти трябва да участват активно в производството или доставката на модули и Bloomberg следва изрично да потвърди тяхното участие преди да започнат да подават котировки.
 7.2. Нарастване на броя и относителния дял на респондентите от Китай
 (29)
 Според заявителя броят на респондентите от Китай, включени в прилаганото референтно ниво, се е увеличил значително след приемането на ангажимента,